Diari Oficial de la Generalitat Valenciana


Sumari del DOGV 4457, del 11-03-2003 (2003/2874)

ORDE de 8 de gener de 2003, de la Conselleria de Sanitat, per la qual es convoquen ajudes de la Direcció General de l'Agència per a la Qualitat, Avaluació i Modernització dels Serveis Assistencials per a estudis d'investigació sobre qualitat assistencial i sistemes d'informació.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4457

Data del DOGV
:   11-03-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/2874


Data del document
:   08-01-2003

Organisme emissor
:   Conselleria de Sanitat

Tipus de document
:   Ordre

Descriptors 

:   * professió sanitària
    * universitat
    * ajuda pública
    * centre d'investigació
    * cura de la salut
    * assignació per estudis
    * projecte d'investigació
    * sistema d'informació
    * suport econòmic
    * cura d'infermeria

ORDE de 8 de gener de 2003, de la Conselleria de Sanitat, per la qual es convoquen ajudes de la Direcció General de l'Agència per a la Qualitat, Avaluació i Modernització dels Serveis Assistencials per a estudis d'investigació sobre qualitat assistencial i sistemes d'informació. [2003/2874]
  
La Conselleria de Sanitat, a través de la Direcció General de l'Agència per a la Qualitat, Avaluació i Modernització dels Servicis Assistencials, convoca la concessió de beques per a estudis d'investigació sobre qualitat assistencial i sistemes d'informació.
  
L'objectiu general d'esta convocatòria és afavorir la producció de coneixement científic en àrees d'interés prioritari per a la Conselleria de Sanitat, que ajude a fonamentar científicament els programes i polítiques de qualitat i sistemes de comunicació de la sanitat a la Comunitat Valenciana.
  
Per això, a proposta de la Direcció General de l'Agència per a la Qualitat, Avaluació i Modernització dels Servicis Assistencials, i de conformitat amb el que preveuen l'article 15 del Decret 87/1999, de 30 de juliol, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat, i l'article 3 del Decret 46/2001, de 27 de febrer, del Govern Valencià, que modifica l'anterior, i segons que establix el Decret 108/1992, de 6 de juliol del Govern Valencià, que regula la concessió de beques.
  
ORDENE
  
Article 1. Objectiu i classes d'ajudes
  
La present orde té per objecte convocar un concurs públic per a la concessió de les ajudes que a continuació es relacionen i aprovar les bases per què es regiran, que s'incorporen com a annex de la present orde.
  
Article 2. Finançament
  
Les ajudes que regula esta orde es finançaran a càrrec del programa pressupostari 411.11 de la Direcció General de l'Agència per a la Qualitat, Avaluació i Modernització dels Servicis Assistencials, codi de línia T4509000, per un import total màxim fins a 148.915 euros, dels pressupostos de la Generalitat Valenciana per a l'any 2003.
  
DISPOSICIONS FINALS
  
Primera
  
La Conselleria de Sanitat es reserva el dret de difondre i publicar els treballs dels projectes d'investigació que resulten seleccionats durant el temps màxim de quatre anys.
  
Segona
  
S'autoritza la directora general de l'Agència per a la Qualitat, Avaluació i Modernització dels Servicis Assistencials perquè, en l'àmbit de les seues competències, adopte les mesures necessàries per al desplegament i l'aplicació d'esta orde.
  
Tercera
  
Contra la present convocatòria, les seues bases i la resolució, que exhaurixen la via administrativa, es pot interposar, amb caràcter potestatiu, un recurs de reposició davant del conseller de Sanitat en el termini d'un mes des de la seua publicació, en els termes previstos en l'article 116 i 117 de la Llei 30/1992, modificada per la Llei 4/1999. Així mateix, es pot interposar recurs contenciós administratiu, d'acord amb els articles 109 i 110 de la Llei 30/1992, de Règim Jurídic de les Administracions Públiques i del Procediment Administratiu Comú, modificada per la Llei 4/1999, i també amb els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, davant la Sala Contenciosa Administratiu del Tribunal Superior de Justícia de la Comunitat Valenciana en el termini màxim de dos mesos, comptadors des de l'endemà de la publicació d'esta orde.
  
Quarta
  
La present orde comença a vigir l'endemà de la publicació en el Diari Oficial de la Generalitat Valenciana.
  
València, 8 de gener de 2003
  
El conseller de Sanitat,
  
SERAFÍN CASTELLANO GÓMEZ
  
ANNEX I
  
Bases per a la concessió d'ajudes per a projectes d'investigació sobre qualitat assistencial i sistemes d'informació
  
Primera. Finalitat de la convocatòria
  
La present orde té com a objecte convocar un concurs públic per a la concessió d'ajudes destinades a finançar projectes d'investigació sobre qualitat assistencial i sistemes d'informació durant l'exercici 2003.
  
Segona. Beneficiaris
  
Poden sol·licitar les ajudes que es regulen en esta orde:
  
2.1 El personal de plantilla de les institucions sanitàries, centres i servicis dependents de la Conselleria de Sanitat.
  
2.2 El personal de plantilla de les universitats, organismes públics d'investigació i/o altres entitats públiques o privades sense finalitat lucrativa radicades, en tots els casos, a la Comunitat Valenciana.
  
Tercera. Formalització de les sol·licituds i documentació
  
3.1 Les sol·licituds han de ser presentades en el model I, disponible segons s'especifica al final d'este annex, i han de ser subscrites per l'investigador principal, que es responsabilitza de la realització del projecte. En la sol·licitud ha de constar:
  
a) Títol del projecte.
  
b) Nom de l'investigador principal amb menció del seu lloc, centre de treball i adreça per a notificacions.
  
c) Llista d'investigadors col·laboradors.
  
d) Especificació de la quantitat sol·licitada.
  
A la sol·licitud s'han d'adjuntar els documents següents:
  
a) Fotocòpia del document nacional d'identitat.
  
b) Autorització del responsable de la institució.
  
c) Justificació de trobar-se al corrent de les obligacions fiscals i de la Seguretat Social.
  
d) Currículum de l'investigador principal i dels col·laboradors (model II), en què han de constar els apartats següents:
  
- Formació acadèmica.
  
- Activitats professionals.
  
- Publicacions.
  
- Participació en congressos.
  
- Línies d'investigació en què ha treballat.
  
- Altres mèrits.
  
e) Memòria del projecte (model III), que ha d'incloure els apartats següents:
  
- Títol i resum del projecte.
  
- Antecedents i justificació de l'estudi.
  
- Objectius.
  
- Metodologia i pla de treball.
  
- Duració i fases previstes.
  
- Informe de la comissió d'investigació o responsable d'investigació del centre.
  
- Pressupost que detalle: material fungible, bibliografia, despeses per treballs especialitzats, personal, assistència a congressos i altres recursos necessaris (inclòs el material inventariable).
  
3.2 Les sol·licituds s'han d'adreçar a la directora general de l'Agència per a la Qualitat, Avaluació i Modernització dels Serveis Assistencials, carrer del misser Mascó, 31, València 46503.
  
3.3 El termini de presentació de sol·licituds acaba als 30 dies naturals comptats a partir del dia següent de la publicació d'esta convocatòria en el Diari Oficial de la Generalitat Valenciana. La presentació de sol·licituds es fa en el registre de la Conselleria de Sanitat o de qualsevol de les maneres previstes en la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999.
  
3.4 La Direcció General de l'Agència per a la Qualitat, Avaluació i Modernització dels Servicis Assistencials procedirà a la devolució de les sol·licituds i documentació annexa que no s'adapte a les exigències de la convocatòria.
  
Quarta. Objecte de la investigació
  
El projecte ha de versar sobre alguna de les línies de qualitat assistencial i sistemes d'informació que a continuació es relacionen.
  
1. Estudis d'investigació sobre implantació en centres, servicis o unitats del Pla de Qualitat Total de l'Assistència Sanitària a la Comunitat Valenciana.
  
2. Estudis d'investigació sobre integració dels sistemes de comunicació de la sanitat valenciana.
  
Cinquena. Comissió avaluadora
  
5.1 La comissió avaluadora valora els projectes segons els criteris de selecció següents:
  
1. Qualitat científica del projecte.
  
2. Rellevància, en relació amb els aspectes següents:
  
a) Relació de l'objecte d'investigació amb les prioritats referides en la base quarta.
  
b) Impacte potencial sobre la millora de les pràctiques sanitàries a la Comunitat Valenciana.
  
3. Adequació dels recursos previstos als objectius que es proposen.
  
5.2 Formen part de la comissió avaluadora, que està presidida per la directora general de l'Agència per a la Qualitat, Avaluació i Modernització dels Servicis Assistencials:
  
- El cap de l'Àrea de Modernització i Sistemes d'Organització dels Servicis Assistencials.
  
- El cap de l'Àrea d'Organització i Sistemes d'Informació.
  
- El cap del Servici d'Avaluació de Tecnologies.
  
- El cap del Servici d'Avaluació, Acreditació i Auditoria Sanitàries.
  
5.3 La comissió té facultats per a resoldre tots els dubtes que apareguen en la interpretació de les bases, i la possibilitat d'entrevistar els sol·licitants si ho considera convenient.
  
La comissió pot disposar la constitució de comissions especialitzades només per a col·laborar en la valoració dels projectes dels candidats o candidates.
  
Sisena. Resolució
  
Les sol·licituds les resol el conseller de Sanitat, a proposta de la comissió avaluadora, en el termini màxim de tres mesos des de la proposta. Si no hi ha resolució expressa en el termini establit, les sol·licituds s'entenen desestimades, sense perjuí del que es dispose quan es dicte la resolució corresponent.
  
Setena. Acceptació de l'ajuda
  
La Direcció General de l'Aència per a la Qualitat, Avaluació i Modernització dels Servicis Assistencials remetrà a l'adjudicatari sol·licitant de l'ajuda el corresponent document d'acceptació, que ha de ser tornat ben omplit, amb el vistiplau del responsable del seu centre de treball, en el termini de 15 dies comptadors des de la data efectiva de recepció, amb la documentació complementària que se li requerirà. Si no la torna en el termini esmentat, s'entén que renuncia a l'ajuda, i s'ha de declarar la pèrdua del dret a rebre-la, segons que disposa l'article 7 del Decret 108/1992, de 6 de juliol, de la Generalitat Valenciana.
  
Les decisions negatives seran comunicades als sol·licitants, la qual cosa no els impedirà presentar noves sol·licituds en ulteriors convocatòries.
  
Huitena. Finançament i forma de pagament
  
8.1 Les ajudes podran finançar totalment o parcialment el pressupost presentat per a l'execució del projecte. La quantia de les ajudes es determinarà en cada cas en funció dels interessos de l'avaluació establida en la base cinquena.
  
8.2 El període de duració del treball d'investigació compren fins el 31 de desembre de 2003. No obstant això, pot prorrogar-se, mitjançant una resolució motivada, condicionada a l'existència de consignació pressupostària, adequada i suficient, en l'exercici següent. En qualsevol cas, els treballs subjectes a les ajudes de la investigació no han de tindre una duració superior a 15 mesos.
  
8.3 L'import de les ajudes es lliura a favor de la institució on preste els seus servicis l'investigador principal. La institució es compromet a la gestió dels fons i a la realització de les contractacions que foren procedents, d'acord amb les normes que per la seua naturalesa jurídica els foren d'aplicació.
  
8.4 L'ordenació del pagament de les ajudes concedides al personal que es regulen en la base 2.2 d'esta orde, es fa d'acord amb els criteris continguts en l'article 47.bis del Text Refós de la Llei de la Hisenda Pública Valenciana, en la redacció donada per l'article 23 de la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana, en els termes següents:
  
a) A la concessió de la subvenció es lliura un 40% de l'import de la quantitat assignada. Este pagament està condicionat a la presentació prèvia de la justificació de despeses que cobrisca el percentatge citat, a la presentació d'un aval bancari, prestat en forma i condicions reglamentàries, o bé a la presentació d'una fiança depositada davant dels servicis territorials de la Conselleria d'Economia i Hisenda de la província corresponent.
  
b) Una vegada justificat per l'entitat el 40% ja lliurat, se'n pot fer el pagament d'un 20% més amb els mateixos condicionants, és a dir, justificació prèvia de despeses, aval bancari o fiança.
  
c) El 40% restant el fa efectiu la Generalitat Valenciana una vegada es justifique correctament la totalitat de la quantitat concedida.
  
En qualsevol cas, el pagament de les subvencions que regula esta orde pot efectuar-se d'una sola vegada, després de la presentació d'originals o fotocòpies compulsades de les factures o justificants de les despeses efectuades per l'import total de la quantitat assignada.
  
El termini de presentació dels justificants de despeses requerits conclou l'1 de desembre de l'any en curs, amb adaptació a la base 8.2 d'este annex.
  
Novena. Memòria final
  
Els beneficiaris de les ajudes han d'enviar a la direcció de l'AQAMSA, abans de finalitzar el termini final del projecte, la memòria final del projecte, que ha d'incloure un resum de la investigació junt amb una relació detallada de les despeses totals realitzades, ajustat al model IV, així com les separates de publicacions o comunicacions a congressos, si n'hi havia. En la publicació de treballs científics, presentació de comunicacions a congressos i reunions científiques, etcètera, que tinguen lloc com resultat de l'ajuda d'investigació, s'ha de consignar l'origen del finançament i s'ha d'enviar la Direcció General de l'Agència per a la Qualitat, Avaluació i Modernització dels Serveis Assistencials un exemplar de la seua publicació, amb menció del número d'expedient. Així mateix, s'ha d'enviar a la Direcció General de l'Agència per a la Qualitat, Avaluació i Modernització dels Serveis Assistencials les publicacions que es produïsquen com a conseqüència de l'ajuda amb posterioritat a la presentació de la memòria.
  
Deu. Obligacions
  
L'incompliment per part dels beneficiaris dels requisits establits en esta convocatòria i de les obligacions que s'hi definixen origina la revocació de les quanties concedides, amb tots els efectes i responsabilitats que es deriven dels incompliments esmentats.
  
Onze. Models